62020CJ0123_RES
Predmet C-123/20
Ferrari SpA
protiv
Mansory Design & Holding GmbHiWH
(zahtjev za prethodnu odluku koji je uputio Bundesgerichtshof (Savezni vrhovni sud)
Presuda Suda (peto vijeće) od 28. listopada 2021.
„Zahtjev za prethodnu odluku – Uredba (EZ) br. 6/2002 – Dizajni Zajednice – Članci 4., 6. i 11. – Tužba zbog povrede – Neregistrirani dizajn Zajednice – Vanjski izgled dijela proizvoda – Uvjeti za zaštitu – Dio složenog proizvoda – Individualni karakter – Otkrivanje javnosti”
Dizajni Zajednice – Neregistrirani dizajni Zajednice – Cilj zaštite
(Uredba Vijeća br. 6/2002, uvodne izjave 16. i 25.)
(t. 32.)
Dizajni Zajednice – Neregistrirani dizajni Zajednice – Otkrivanje – Pojam – Distribucija trgovcima koji posluju u sektoru
(Uredba Vijeća br. 6/2002, čl. 11. st. 2.)
(t. 36. i 37.)
Dizajni Zajednice – Neregistrirani dizajni Zajednice – Otkrivanje – Otkrivanje dijela proizvoda ili dijela složenog proizvoda – Uvjeti za zaštitu – Vanjski izgled tog dijela proizvoda ili dijela složenog proizvoda koji se može jasno prepoznati – Individualni karakter – Ocjena – Dio proizvoda ili sastavni dio proizvoda koji čini vidljivi i jasno određen dio
(Uredba Vijeća br. 6/2002, čl. 3. t. (a) i (c), čl. 4. st. 2., čl. 6. st. 1. i čl. 11. st. 2.)
(t. 38.-43., 48.-52. i izreka)
Dizajni Zajednice – Uvjeti za zaštitu – Individualni karakter – Dizajn koji na upućenog korisnika ostavlja drugačiji ukupni dojam u odnosu na dojam koji ostavlja raniji dizajn – Određivanje ukupnog dojma s obzirom na jedan ili više ranijih dizajna uzetih zasebno
(Uredba Vijeća br. 6/2002, čl. 6.)
(t. 45.-47.)
Kratak prikaz
Ferrari SpA je 2. prosinca 2014. javnosti prvi put predstavio model vozila najviše klase FXX K u priopćenju za medije s dvije fotografije koje su prikazivale bočnu i prednju stranu tog vozila.
Društvo Mansory Design & Holding GmbH (u daljnjem tekstu: Mansory Design), sa sjedištem u Njemačkoj, od 2016. godine proizvodi i prodaje setove dijelova za ugađanje nazvane „tuning kits” namijenjene mijenjanju vanjskog izgleda drugog cestovnog modela Ferrarija koji se proizvodi u seriji tako da se približi vanjskom izgledu Ferrarija FXX K.
Ferrari je podnio tužbu zbog povrede i dodatne zahtjeve protiv Mansory Designa zbog navodne povrede prava priznatih trima neregistriranim dizajnima Zajednice koja se odnosi na dijelove modela FXX K, odnosno elemente njegove karoserije. Ti dizajni Zajednice nastali su u trenutku objave priopćenja za medije od 2. prosinca 2014.
Landgericht Düsseldorf (Zemaljski sud u Düsseldorfu, Njemačka) odbio je te zahtjeve u cijelosti.
Nakon žalbe podnesene Oberlandesgerichtu Düsseldorf (Visoki zemaljski sud u Düsseldorfu, Njemačka), potonji je odbio Ferrarijevu žalbu, presudivši da prvi i drugi dizajn za koji se traži zaštita nisu nikada postojali s obzirom na to da Ferrari nije dokazao da je ispunjen minimalni uvjet u vidu određene samostalnosti i određenog jedinstva oblika, dok treći dizajn za koji se traži zaštita postoji, ali ga društvo Mansory Design nije povrijedilo.
U tom je kontekstu Bundesgerichtshof (Savezni vrhovni sud, Njemačka), pred kojim je Ferrari podnio zahtjev za reviziju, zatražio od Suda da pojasni može li otkrivanje javnosti slika proizvoda, kao što je objava fotografija vozila, dovesti do otkrivanja javnosti dizajna na dijelu ili sastavnom dijelu tog proizvoda i, u slučaju potvrdnog odgovora, u kojoj mjeri vanjski izgled tog dijela proizvoda ili sastavnog dijela složenoga proizvoda mora biti samostalan u odnosu na ukupan izgled proizvoda kako bi se moglo ispitati ima li taj vanjski izgled individualan karakter.
U svojoj presudi u prethodnom postupku Sud je, među ostalim, presudio da pravo Unije treba tumačiti na način da otkrivanje javnosti slika proizvoda, kao što je objava fotografija vozila, dovodi do otkrivanja javnosti dizajna na dijelu tog proizvoda ili na sastavnom dijelu navedenog proizvoda kao složenog proizvoda, pod uvjetom da se vanjski izgled tog dijela ili sastavnog dijela može jasno prepoznati prilikom tog otkrivanja (
1
).
Ocjena Suda
Kao prvo, Sud ističe da su materijalni uvjeti potrebni za nastanak zaštite dizajna Zajednice, bez obzira na to je li registriran ili neregistriran, odnosno novost i individualni karakter, isti i za proizvode i za dijelove proizvoda (
2
). Ako su ispunjeni ti materijalni uvjeti, formalni uvjet za nastanak neregistriranog dizajna Zajednice jest otkrivanje javnosti u smislu članka 11. stavka 2. Uredbe br. 6/2002 (
3
). Kako bi otkrivanje javnosti dizajna proizvoda razmatranog kao cjelina dovelo do otkrivanja dizajna dijela tog proizvoda, nužno je da se vanjski izgled tog dijela može jasno prepoznati prilikom tog otkrivanja. Međutim, to ne podrazumijeva obvezu dizajnerâ da zasebno otkriju svaki dio svojih proizvoda za koje žele uživati zaštitu neregistriranog dizajna Zajednice.
Kao drugo, Sud naglašava da pojam „individualni karakter”, u smislu članka 6. Uredbe br. 6/2002 (
4
), ne uređuje odnose između dizajna proizvoda i dizajna dijelova od kojih je on sastavljen, nego odnos između tih dizajna i drugih ranijih dizajna. Kako bi se moglo ispitati ispunjava li vanjski izgled dijela proizvoda ili sastavnog dijela složenog proizvoda uvjet individualnog karaktera, nužno je da taj dio ili sastavni dio čini vidljivi dio proizvoda ili složenog proizvoda, koji je jasno određen crtama, obrisima, bojama, oblicima ili posebnom teksturom. To pretpostavlja da vanjski izgled tog dijela proizvoda ili tog sastavnog dijela složenog proizvoda može sam po sebi ostaviti ukupan dojam i da se ne može u potpunosti temeljiti na cjelokupnom proizvodu.
(
1
)	U smislu članka 3. točaka (a) i (c), članka 4. stavka 2. i članka 11. stavka 2. Uredbe Vijeća (EZ) br. 6/2002 od 12. prosinca 2001. o dizajnu Zajednice (SL 2002., L 3, str. 1.) (SL, posebno izdanje na hrvatskom jeziku, poglavlje 13., svezak 24., str. 45.).
(
2
)	U smislu članaka 4. do 6. Uredbe br. 6/2002.
(
3
)	U skladu s tim člankom, „smatra se da je dizajn unutar [Unije] učinjen dostupnim javnosti ako je objavljen, izložen, korišten u trgovini ili drukčije otkriven na takav način da su ovi događaji u redovitom poslovanju objektivno mogli biti poznati poslovnim krugovima specijaliziranim u odnosnom sektoru, a koji posluju unutar [Unije]”.
(
4
)	Članak 6. stavak 1. Uredbe br. 6/2002 predviđa da dizajn ima individualan karakter ako se ukupni dojam koji ostavlja na upućenog korisnika razlikuje od ukupnog dojma koji na takva korisnika ostavlja bilo koji dizajn koji je bio učinjen dostupnim javnosti.